- Må skje noe dramatisk før Stoltenberg går av
For første gang i VGs historie krever avisen at en statsminister skal gå av.«Stoltenberg har flertall i Stortinget, og dermed makten til å bli sittende. Men han bør ha anstendighet til å gå», skriver VGs leder tirsdag. - Jeg har ikke sans for at man ber Stoltenberg gå av. Det blir for sjablongmessig. Jeg er mer opptatt av hva dette får for betydning for innholdet i politikken, sier kommentator Helge Simonnes i Vårt Land. Også på Twitter raser debatten etter VG-lederens krav: «@grytten: Ikke den stolteste dagen i VGs historie. Dette er en forståelse av konstitusjonelt ansvar på sandkasse nivå.» «@TV2Davy- Jeg har fire millioner livvakter, sa kong Olav og ble hyllet fordi han tok t-banen. I dag ville VG kalt ham naiv og forlangt hans avgang.» «@tthoroGanske fascinerende å se hvor utbredt VG-versjonen av å ta ansvar - gå av og overlate ansvaret til noen andre - er blitt» Han tror ikke Stoltenberg kommer til å gå av, men at gårsdagens rapport kan få merkbare konsekvenser inn mot stortingsvalget om ett år.- Rapporten har avdekket en grunnleggende inkompetanse og en holdning til gjennomføring i statsapparatet som er helt forskrekkelig. Det må Jens Stoltenberg bære ansvar for, sier Simonnes. Ansvarlig redaktør Bjørgulv Braanen i Klassekampen mener det er for tidlig å felle statsministeren når det ikke engang har gått et døgn etter at rapporten kom. - Det er ingen tvil om at det er den til enhver tid sittende statsministeren som har ansvaret for den offentlige forvaltningen og det hele. Rapporten avdekker en systemkrise i norsk offentlig forvaltning.- Jeg tror et krav om Stoltenbergs umiddelbare avgang er å undervurdere problemet. Dette er en kultur som har vokst seg frem de siste 20 årene og som alle statsministre og regjeringer må ta ansvar for, sier Braanen. Han er imidlertid åpen for at Stoltenberg kan måtte gå av etter at Stortinget har behandlet 22. juli-rapporten. - En prosess i Stortinget kan få Stoltenberg til å gå. Men så lenge vi har en flertallsregjering, så må det skje fundamentale ting i Stortinget for at det skal skje. Det må skje noe dramatisk, sier Klassekampen-redaktøren.Braanen mener Stoltenbergs retorikk om å ta ansvar ved å bli sittende kan fungere. - Han har jo rett i at noen ganger er det riktig å gå og andre ganger er det riktig å bli. Men i dag er det viktige å få en forståelse av hvor problemet ligger, ikke hvem som skal gå, sier Braanen. Dagsavisens sjefredaktør Arne Strand mener det er nesten utenkelig at Jens Stoltenberg går av før valget. - Jeg tror Stoltenberg blir sittende helt til neste høst. Jeg er mer usikker på Rigmor Aasrud. Finner statsministeren at hun ikke har fulgt opp stengingen av Grubbegata godt nok, så må han sparke henne, sier Strand. Fiaskoerklæring Han mener det ville være uklokt av statsministeren å gå nå. - Går han nå, så har han ingen mulighet til å gjenreise tillit. Slik sett vil det være feil av ham. Eneste muligheten til å gjenreise tilliten er ved å vise at de har lært av feilene, sier Strand. Han får støtte av kommentator Kjetil Wiedswang i Dagens Næringsliv. - Stoltenberg kommer neppe til å gå av. Det er lite sannsynlig fordi han da vil fiaskoerklære seg selv og partiet, sier Wiedswang.Han mener mandagens rapport gir en ny dynamikk til valgkampen neste år. - For fire år siden ledet de borgerlige partiene på målingene, så kom finanskrisen og Stoltenberg fremstod med stor handlekraft. Nå leder de borgerlige igjen, så kommer dette her. Det er nesten parallelt i tid, men man kan anta at effekten for statsministeren vil slå annerledes ut nå, sier Kjetil Wiedswang. DN-kommentatoren mener heller ikke opposisjonen reelt ønsker at Stoltenberg skal gå av. - Opposisjonen har ingen interesse i at regjeringen går før valget. De vil ikke gi fra seg mulighetene til å gå inn i valgkampen mot en politisk svekket statsminister, sier Wiedswang.Helge Simonnes i Vårt Land mener gårsdagens rapport slår bena under Jens Stoltenbergs grunnleggende mål første gang han ble statsminister: Å fornye statsapparatet. - Rapporten må smerte Stoltenberg veldig sterkt. Første gang han ble statsminister var det en oppriktig ambisjon for ham å modernisere statsapparatet. Det ble straks kritikk mot ham, blant annet i partiet og fagbevegelsen, om at han bare omga seg med direktører. - Så tapte han valget i 2001 og kom tilbake i 2005 med et helt annet alternativ i den rødgrønne regjeringen som stod i sterk kontrast med ambisjonene han hadde i sin første regjering. Da var alle reformønsker borte og han satt igjen med et apparat lojalt til fagbevegelsen, sier Simonnes.Han mener Stoltenberg må erkjenne at prosjektet hans feilet om han skal fortsette som statsminister. - Han må innrømme at prosjektet feilet fullstendig. Rapporten er ikke bare en kritikk av politiet, men av hele statsapparatet. Skal Stoltenberg få tillit, må han vedgå svikten og være tydelig på hvordan han vil rette opp i det, sier Helge Simonnes.
Politiske kommentatorer har ingen tro på at statsminister Jens Stoltenberg (Ap) vil følge VGs krav om å gå av etter 22. juli-rapporten.